3 sterf in huis in Pta-Oos onder raaiselagtige omstandighede - Mike Bolhuis
Leave a Comment	/ Media / Apr 19, 2021 Apr 19, 2021 / 3 minutes of reading
Deur Marietie Louw-Carstens 18 April 2021 21:27 soos op netwerk24.com.
Mario Pretorius (23)Foto: FACEBOOK
Die besturende direkteur van 'n eiendomsagentskap in die ooste van Pretoria en twee eiendomsagente is Saterdagoggend in raaiselagtige omstandighede dood in 'n dubbelverdiepinghuis in Menlopark gekry.
Nog 'n vrou wat ook in die huis was, veg om haar lewe in 'n hospitaal in Pretoria.
'n Werknemer van Theo Kleynhans (60), besturende direkteur van 'n eiendomsagentskap in Faerie Glen, het Saterdagoggend op die toneel in die huis afgekom.
Op die stoep is Chariska Kloppers (30) se lyk in 'n stoel gekry.
'n Vrou van 32 jaar is bewusteloos op die vloer van die stoep gekry. Die vrou se naam word op regsadvies weerhou.
Die werknemer het die polisie en nooddienste ontbied en die 32-jarige vrou is per ambulans na 'n hospitaal geneem. Sy was Sondag in 'n bedenklike toestand. Dit is nie seker of sy ook by die eiendomsagentskap gewerk het en of sy slegs 'n gas van Kleynhans was nie.
Colin Forbes, Pretorius se stiefpa, het Mike Bolhuis, private ondersoeker van Pretoria, betrek om 'n ondersoek namens die familie te doen. Forbes en Pretorius se ma, Martie, vermoed dat hy en sy kollegas moontlik vergiftig is.
Bolhuis het Saterdag 'n span van sy ondersoekers na die huis in Menlopark gestuur.
Pretorius is 'n oudleerling van die Hoër Tegniese Skool Pretoria-Tuine.
Netwerk24 verneem dat Kleynhans en 'n groep van die eiendomsagente Vrydagmiddag ná werk na 'n kuierplek in die ooste van Pretoria is om drankies te drink en iets te eet.
Die huis in Menlopark waar drie mense Saterdagoggend dood gevind is. Foto: BRÜMILDA SWARTBOOI
Kleynhans, Pretorius, Kloppers en die 32-jarige vrou is later die aand na sy huis in Menlopark waar hulle glo verder gekuier het.
Kloppers is 'n enkelma van twee jong kinders. Haar familie kon nie Sondag opgespoor word nie.
Werner Koekemoer, oudpolisielid en ondersoeker van Bolhuis, sê daar is op verskeie skedule 5- en -6-voorskrifmedikasie, sowel as 'n groot hoeveelheid drank in die huis afgekom. Daar is ook vermoedelik op dwelms afgekom.
Bolhuis sê hulle werk saam met die polisie om vas te stel of daar nog mense Vrydagaand in die huis was.